甫搆西亭偶題因呈監軍及幕中諸公
作者：武元衡
朝代：唐

paragraphs: 瀛海無因泛，崑丘豈易尋。
數峰聊在目，一境暫清心。
悅彼松柏性，愛茲桃李陰。
列芳憑有土，叢幹聚成林。
信矣子牟戀，歸歟尼父吟。
暗香蘭露滴，空翠蕙樓深。
負鼎位嘗忝，荷戈年屢侵。
百城煩鞅掌，九仞喜嶇嶔。
巴漢泝沿楫，岷峨千萬岑。
恩偏不敢去，范蠡畏鎔金。